### NN 37/2021 (9.4.2021.), Odluka o izmjenama Odluke o uvođenju nužnih epidemioloških mjera za područje Primorsko-goranske županije

STOŽER CIVILNE ZAŠTITE REPUBLIKE HRVATSKE

767

Na temelju članka 47. Zakona o zaštiti pučanstva od zaraznih bolesti (»Narodne novine« broj 79/07, 113/08, 43/09, 130/17, 114/18, 47/20 i 134/20), a u vezi s člankom 18. Zakona o izmjenama i dopunama Zakona o zaštiti pučanstva od zaraznih bolesti (»Narodne novine« broj 47/20) i u vezi s člankom 5. Zakona o izmjeni i dopunama Zakona o zaštiti pučanstva od zaraznih bolesti (»Narodne novine« broj 134/20), članka 22.a Zakona o sustavu civilne zaštite (»Narodne novine« broj 82/15, 118/18, 31/20 i 20/21), članka 9.a Zakona o ugostiteljskoj djelatnosti (»Narodne novine« broj 85/15, 121/16, 99/18, 25/19, 98/19, 32/20 i 42/20) i članka 57.a Zakona o trgovini (»Narodne novine« broj 87/08, 116/08, 76/09, 114/11, 68/13, 30/14, 32/19, 98/19 i 32/20)Stožer civilne zaštite Republike Hrvatske, 9. travnja 2021., donosi

ODLUKU

O IZMJENAMA ODLUKE O UVOĐENJU NUŽNIH EPIDEMIOLOŠKIH MJERA ZA PODRUČJE PRIMORSKO-GORANSKE ŽUPANIJE

I.

Na prijedlog Stožera civilne zaštite Primorsko-goranske županije u Odluci o uvođenju nužnih epidemioloških mjera za područje Primorsko-goranske županije (»Narodne novine« broj 28/21, 30/21 i 33/21) točka II. mijenja se i glasi:

»Nužne mjere iz točke I. ove Odluke su:

– zabrana održavanja svih javnih događanja i okupljanja

– na privatnim okupljanjima i svečanostima može biti prisutno najviše 8 osoba iz najviše 2 različita kućanstva.

– zabrana svih treninga u zatvorenim prostorima osim za klubove koji se natječu u 1. i 2. rangu natjecanja u seniorskoj konkurenciji i u 1. rangu natjecanja u juniorskoj konkurenciji na nacionalnoj razini u ekipnim sportovima, kao i klubove koji se u individualnim (pojedinačnim) sportovima natječu u seniorskoj konkurenciji u ekipnim klupskim natjecanjima na nacionalnom nivou u najvišem rangu u liga sustavu natjecanja te treninga i natjecanja kategoriziranih sportaša u individualnim sportovima (pojedinačnim) i sportaša nacionalne razine koji se pripremaju za europska i svjetska natjecanja sukladno popisu koji, na prijedlog Hrvatskog olimpijskog odbora, Hrvatskog paraolimpijskog odbora i Hrvatskog saveza gluhih, odobri Ministarstvo turizma i sporta

– obustava rada teretana, fitness centara te sportskih i rekreacijskih centara u zatvorenom prostoru.

– obustava održavanje dječjih igraonica i radionica u zatvorenom prostoru

– obustava održavanja profesionalno umjetničkih izvedbi i programa, kino projekcija i izložbi u muzejskim, galerijskim i ostalim izložbenim prostorima

– obustava rada trgovina u kojima se prodaje odjeća i obuća

– ograničavanje radnog vremena u trgovinama u kojima je dozvoljen rad od 6.00 do 19.00 sati

– odgovorne osobe u trgovinama kojima nije obustavljen rad obvezne su osigurati provođenje nadzora pridržavanja propisanih epidemioloških mjera i preporuka

– obustava rada casina, automat klubova i uplatnih mjesta za igre na sreću

– obustava rada ugostiteljskih objekata i pružanja ugostiteljskih usluga na obiteljskim poljoprivrednim gospodarstvima (odnosi se na pružanje usluga na otvorenim terasama, odnosno drugim otvorenim prostorima za usluživanje)

– zabrana posjeta korisnicima domova za starije i nemoćne te korisnicima drugih ustanova koje pružaju uslugu smještaja u sustavu socijalne skrbi

– obveza nošenja zaštitnih maski na otvorenom kad nije moguće održati fizičku distancu od dva metra

– preporuka pojačanog nadzora uvedenih nužnih epidemioloških mjera, a osobito mjera koje se odnose na javna okupljanja, javni prijevoz te rad trgovina/trgovačkih centara i ugostiteljskih objekata

– preporuka da se u svim sportskim objektima u kojima su dozvoljena natjecanja i treninzi ne koriste svlačionice

Iznimno od protuepidemijske mjere iz podstavka 11. stavka 1. ove točke ugostiteljskim objektima dopuštena je dostava, odnosno isporuka hrane, pića, napitaka i slastica, koju mogu vršiti uz pridržavanje svih protuepidemijskih mjera na jedan od sljedećih načina:

– osobnim preuzimanjem pred ulazom u ugostiteljski objekt bez ulaska u isti

– dostavom iz ugostiteljskog objekta vlastitim dostavnim vozilom

– dostavom iz ugostiteljskog objekta temeljem ugovora o poslovnoj suradnji sklopljenim između ugostitelja i treće osobe (pravne ili fizičke-obrtnici), koji su registrirani i upisani u Upisnik subjekata u poslovanju s hranom

– takozvanim »drive in« načinom.

Iznimno od protuepidemijske mjere iz podstavka 11. stavka 1. ove točke ugostiteljskim objektima iz skupine »Hoteli«, »Kampovi« i vrste Učenički ili Studentski dom ili Akademis iz skupine »Ostali ugostiteljski objekti za smještaj« dopušten je rad, odnosno usluživanje u zatvorenim i otvorenim prostorima samo za goste koji u njima koriste uslugu smještaja, odnosno učenike ili studente.

Iznimno od protuepidemijske mjere iz podstavka 12. stavka 1. ove točke posjeti korisnicima domova za starije i nemoćne te korisnicima drugih ustanova koje pružaju uslugu smještaja u sustavu socijalne skrbi su dopušteni:

– posjetiteljima koji predoče negativan PCR ili brzi antigenski test na COVID-19 test koji nije stariji od 48 sati

– posjetiteljima koji treba predoče pozitivni PCR ili brzi antigenski test kojim se potvrđuje da se osoba oporavila od infekcije uzrokovane virusom COVID-19 pri čemu je taj test napravljen unazad 180 dana, a stariji je od 11 dana od dana dolaska u posjetu

– posjetiteljima koji predoče potvrdu o preboljenoj bolesti COVID-19 (ne stariju od 180 dana) izdanu od liječnika

– posjetiteljima koji predoče potvrdu o cijepljenju iz koje je vidljivo da je prošlo 14 dana od cijepljenja drugom dozom cjepiva protiv COVID-19 ili od cijepljenja jednom dozom, ako se radi o cjepivu koje se prima jednom dozom.

Posjetitelji, kojima su iznimno dopušteni posjeti korisnicima domova za starije i nemoćne te korisnicima drugih ustanova koje pružaju uslugu smještaja u sustavu socijalne skrbi, obvezni su koristiti zaštitne postupke i opremu prema zahtjevu pružatelja usluge u sustavu socijalne skrbi.

II.

Točka IV. mijenja se i glasi:

»Nužne epidemiološke mjere iz ove Odluke određuju se u trajanju do 26. travnja 2021.«

III.

Ova Odluka objavit će se u »Narodnim novinama«, a stupa na snagu 12. travnja 2021.

Klasa: 810-06/20-01/7

Urbroj: 511-01-300-21-337

Zagreb, 9. travnja 2021.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.